b'\n_START_ARTICLE_\nArghun Khan\n_START_SECTION_\nMort d\'Arghun Khan\n_START_PARAGRAPH_\nLa causa de la seva mort fou una droga dels budistes (Arghun era budista) que suposadament allargava la vida i que va prendre repetidament; primer es va recloure a Tabriz, i la droga li va causar una malaltia cr\xc3\xb2nica; sospitant d\'un enverinament o bruixeria de les seves dones i concubines en va fer una matan\xc3\xa7a que l\xc3\xb2gicament no va tenir cap efecte; als cinc mesos va morir a Baq\xc4\x8da (Arran) el 10 de mar\xc3\xa7 de 1291 i fou enterrat a la muntanya Sudjas de manera secreta conforme a la tradici\xc3\xb3. _NEWLINE_Fou pare de Ghazan, Yesu i Timur, dels quals el primer i tercer van regnar a P\xc3\xa8rsia com Il-khans per\xc3\xb2 el successor immediat fou el seu germ\xc3\xa0 Gaikhatu (o Gaykhatu)._NEWLINE_A la mort d\'Arghun el visir Shams al-Dawla fou assassinat junt amb Ordu Qia per un grup d\'amirs dirigits per Taga\xc4\x8dar, i va seguir un progrom contra els jueus.\n_START_SECTION_\nMarco Polo\n_START_PARAGRAPH_\nArghun va perdre a la seva esposa preferida Bolgana i va demanar al seu besoncle i aliat Kubilai Khan l\'enviament d\'una parenta de la difunta com a nova companya. Kubilai li va enviar la princesa de 17 anys K\xc3\xb6k\xc3\xb6tchin ("Blava", o "Dama Celestial") i va encarregar a Marco Polo que l\'acompany\xc3\xa9s per terra i mar fins a l\'\xc3\x8dndia i P\xc3\xa8rsia. El viatge va durar dos anys i Arghun va morir abans de l\'arribada, i llavors la princesa es va casar amb el fill del khan, Ghazan.'